**Osnovna škola Hinka Juhna Podgorač**

**POČINJU PREDUPISI U 1. RAZRED OSNOVNE ŠKOLE**

Obveznici polaska u osnovnu školu, za školsku 2022./2023. godinu su djeca rođena u razdoblju od 1. travnja 2015. do 31. ožujka 2016. godine te djeca kojoj je u školskoj godini 2021./2022. odgođen upis u prvi razred osnovne škole. Predprijave školskih obveznika zaprimat ćemo od **1. veljače do 11. veljače 2022. godine**, telefonskim pozivom

**svakim radnim danom od 8.oo-15.oo sati na broj telefona 031/698-005 (ravnateljica škole)**

Nakon obavljene predprijave (provjere adrese, kontakt broja, maila roditelja) roditelji će na vrijeme biti telefonski obavješteni o terminu kada trebaju dijete dovesti u školu na testiranje utvrđivanja spremnosti za polazak u 1. razred te o terminu liječničkog pregleda kod školske liječnice.

Pozivamo roditelje da uredno prijave prebivalište i boravište djece (doseljenje, preseljenje i slično). Ukoliko se dijete ne nađe na popisu za upis u prvi razred, a doraslo je za upis u školu, potrebno je izvršiti prijavu Uredu državne uprave, ili najbližoj školi prema mjestu stanovanja.

**Važne informacije:**

1.) **Zahtjev za prijevremeni upis djeteta u prvi razred** (za dijete koje će do kraja tekuće godine navršiti šest godina, a nije školski obveznik) roditelj podnosi **Upravnom odjelu za obrazovanje i mlade (Obrazac 6.) najkasnije do 31. ožujka 2022. godine**. Po uredno podnesenom zahtjevu, nadležno tijelo će dijete uvrstiti na popis djece za osnovnu školu kojoj dijete pripada prema upisnom području.

2.) **Odgoda upisa u 1. razred** – Stručno povjerenstvo škole, nakon provedenog postupka utvrđivanja psihofizičkog stanja djeteta, može predložiti nadležnom tijelu **odgodu upisa u 1. razred za jednu školsku godinu (članak 9. stavak 2. Pravilnika o postupku utvrđivanja psihofizičkog stanja djeteta, učenika te sastavu stručnih povjerenstava).**

3.) **Za upis djeteta u prvi razred u školu kojoj ne pripada prema upisnom području**, roditelj zahtjev podnosi školi u koju želi upisati dijete, a ravnatelj nakon odluke o prihvaćanju molbe to potvrđuje na obrascu zahtjeva. **Dijete mora biti pregledano po Stručnom povjerenstvu škole kojoj pripada prema mjestu stanovanja**. Upis u drugo upisno područje moguć je samo ako ne izaziva povećanje broja razrednih odjela u osnovnoj školi u koju se upisuje.

4.) **Privremeno oslobađanje djeteta od upisa u prvi razred osnovne škole ostvaruje dijete kojemu je zdravlje teško oštećeno**, **a roditelji su u skladu s posebnim propisima stekli pravo na status roditelja njegovatelja,** odnosno dijete koje je s obzirom na vrstu, stupanj i težinu oštećenja steklo pravo na skrb izvan obitelji ili pravo na pomoć i njegu u kući. Zahtjev za prijevremeno oslobađanje od upisa u prvi razred osnovne škole, roditelj podnosi nadležnom tijelu (Upravnom odjelu za obrazovanje i mlade) (Obrazac 6.) Uz Zahtjev se prilaže medicinska dokumentacija o zdravstvenom i razvojnom stanju, te nalaz i mišljenje jedinstvenog tijela vještačenja.

Navedeni obrasci zahtjeva mogu se pronaći na web stranici Upravnog odjela za obrazovanje i mlade **(**[**www.obz.hr**](http://www.obz.hr)**),** a objavljeni su u sklopu ove Odluke i na našoj web stranici škole.

Nakon provedenih testiranja i utvrđivanja psihofizičkog stanja djeteta (testiranja spremnosti u školi i zdravstvenog pregleda u Školskoj medicini), službeni upis djece, za 2022./2023. školsku godinu, održat će se **6. i 7. lipnja 2022. godine (ponedjeljak i utorak), u vremenu od 8.oo – 14,oo sati.**

Sve ostale aktualnosti vezane za upis u 1. razred osnovne škole, možete pronaći na našoj web stranici Škole.

Podgorač, 1. veljače 2022. godine

Predsjednica Stručnog povjerenstva Škole: Nina Erdeš Babić, stručna suradnica pedagoginja

Ravnateljica škole: Zdenka Vukomanović, prof.